เร่งมือหามือดีฟื้นฟู‘เอสเอ็มอีแบงก์’
บอร์ดเอสเอ็มอีแบงก์ไฟเขียวสรรหาเอ็มดีใหม่มาสะสางหนี้เน่า 2 หมื่นล้านบาท
30 ต.ค. 2555

บอร์ดเอสเอ็มอีแบงก์ไฟเขียวสรรหาเอ็มดีใหม่มาสะสางหนี้เน่า 2 หมื่นล้านบาท
นายนริศ ชัยสูตร อธิบดีกรมธนารักษ์ ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) กล่าวว่า คณะกรรมการจะประชุมกันในวันที่ 31 ต.ค.นี้ เพื่อลงมติเห็นชอบเงื่อนไขและคุณสมบัติการสรรหากรรมการผู้จัดการใหญ่เอสเอ็มอีแบงก์คนใหม่ โดยคาดว่าในต้นปีหน้าจะได้ผู้ที่เข้ามาบริหารงานธนาคารได้
คุณสมบัติเบื้องต้น ผู้สนใจสมัครกรรมการผู้จัดการใหญ่เอสเอ็มอีแบงก์คนใหม่ จะต้องอายุไม่เกิน 58 ปี เป็นผู้เชี่ยวชาญด้านการเงินการธนาคาร เพราะธนาคารมีภารกิจที่จะต้องดำเนินการเร่งด่วน 3 เรื่อง คือ การแก้ไขหนี้ที่ไม่ก่อให้เกิดรายได้ (เอ็นพีแอล) การแก้ไขสินทรัพย์รอการขาย (เอ็นพีเอ) และการเร่งปล่อยสินเชื่อใหม่เพื่อขับเคลื่อนธนาคารให้เดินหน้าต่อไป
“กรรมการต้องการให้ธนาคารมีกรรมการผู้จัดการใหม่โดยเร็วที่สุด เพราะมีเรื่องสำคัญให้ดำเนินการตามแผนของคณะกรรมการฟื้นฟูธนาคาร ที่มีแผนการแก้เอ็นพีแอล เอ็นพีเอ และการปล่อยสินเชื่อใหม่ เป็นการเร่งด่วน เพื่อให้ฐานะธนาคารดีขึ้นกว่าที่เป็นอยู่” นายนริศ กล่าว
นายนริศ กล่าวว่า ขณะนี้เอ็นพีแอลของธนาคารเพิ่มขึ้นต่อเนื่องจนอยู่ที่ระดับ 2.23 หมื่นล้านบาท หรือ 22% ของหนี้ทั้งหมด หากไม่รีบแก้ไข หนี้อาจเพิ่มถึง 3 หมื่นล้านบาท
นอกจากนี้ ธนาคารยังมีปัญหาเงินกองทุนต่อสินทรัพย์เสี่ยงซึ่งอยู่ที่ระดับ 5.6 เท่า ต่ำกว่าที่ธนาคารแห่งประเทศไทย (ธปท.) ที่กำหนดไว้ 8.5 เท่า ทำให้ต้องเร่งแก้ไขหนี้เสีย เพิ่มสินเชื่อใหม่ เพื่อให้เงินกองทุนเพิ่มสูงขึ้น โดยที่ไม่ต้องขอเพิ่มทุนจากกระทรวงการคลัง
ด้านผลดำเนินงานของเอสเอ็มอีแบงก์ในงวด 8 เดือนแรก มีเงินให้สินเชื่อคงค้าง 8.7 หมื่นล้านบาท มีผลขาดทุนสุทธิ 2,200 ล้านบาท มีเอ็นพีแอล 2.23 หมื่นล้านบาท หรือ 22.75% ขณะที่งบดุลของเอสเอ็มอีแบงก์ มียอดขาดทุนสะสมถึง 7,779 ล้านบาท เพิ่มจากต้นปีที่มียอดขาดทุนสะสมแค่ 5,394 ล้านบาท